Når Lise Sonesson fremover vil forlænge sin daglige tur fra Virum til København og tage videre til sommerhuset i Roskilde, skal hun spurte ud af toget i Valby, vifte et rejsekort foran en check ind-stander, sikre sig, at hendes kort er registreret, og spurte ind igen, før toget fortsætter.

De ekstra klip, som hun hidtil har suppleret sit pendlerkort med, når rejsen gik ud over de sædvanlige takstzoner, har hidtil været klaret med papklippekort, som trafikselskaberne har stoppet salget af fra i dag.

»Rejsekortet spiller ikke sammen med mit periodekort, fordi rejsekortet ikke kan registrere, hvilke zoner jeg allerede har betalt via mit pendlerkort. Jeg fatter ikke, at de afskaffer klippekortet, før de har fundet en løsning på det og på en masse andre problemer«, siger Lise Sonesson, som nu har været ude og hamstre syv klippekort, som kan bruges frem til 1. juli.